mačči ɣef tikkelt ; tabunnit tamezwarut ad tt-mesleɣ d timdewwert am ucebbaḍ imir ad tt-idɣelqeɣ sin n yiberdan s tehri, sin niḍen s teɣzi, tettefɣ-d d tamrabεit, ad tt-rreɣ ad teww ɣef sin wudmawen mi tewwa ad tt-id-kseɣ akka alamma i d-semdeɣ xilla ; neqqar-asent timsemnin tireqqaqin. Imir ad tent-arreɣ meḥsub ad d-dmeɣ tabunnit ad tt-mesleɣ am tmezwarut imir ad d-dmeɣ timsemment tareqqaqt ad tt-serseɣ i tlemmast, ad d-ɣelqeɣ udem-nni s 4 n yiberdan akken is-ɣedmeɣ i umezwaru. Mi selkeɣ ad tt-arreɣ ad teww diɣ ɣef sin n wudmawen. Ma walaɣ xilla n lemsemmen ara iyi-d-yeffɣen, zemreɣ ad d-xedmeɣ lemḥaǧeb dɣa am lemsemmen i tent-xedmen d acu kan ad as-rnuɣ čekčuka sufella n temsemment-nni tareqqaqt akken ad ttid-ɣelqeɣ. Tikwal i ccetwa mi ara sewwaɣ akken lemsemmen ttaǧeɣ kra n tbunyin xedmeɣtent-id d tacebbaḍt n taṛbut. D acu kan udmawen-is mecṭuḥen ɣef udmawen n ucebbaḍ yerna sewjadeɣ-as-d lmarqa ; sewwayeɣ-tt deg taṛbut xedmeɣ-as zzit ṣangu, tibṣelt ad tt-gezmeɣ d tamecṭuḥt akked leεdes. Duzuneɣ-tt s yifelfel aberkan, lmelḥ d lkesber. Mi qlan lwaḥid rennuɣas aman yuyzagen. Mi tewjed lmarqa-nni ad d-mesleɣ udmawen n tcebbaḍt ad ten-ttarraɣ ad terkamen yiwen, yiwen. Mi d-yerkem wudem ad t-id-kseɣ γer uḍebsi ad t-dehneɣ s zzit n uzemmur. Tikwal diɣ ma sagreɣ akka arekti ttarraɣ-t ɣer ukunjilatur, imir mi ara t-id-kseɣ ttexlafeɣ-as-d arekti niḍen ur yettilqiq ara mliḥ ; sdukuleɣ-tent tteεrakeɣ-ten lwaḥid ma walaɣ mazal-it d aleqqaq, semcaḥeɣ-as lfarin, akken ad d-xedmeɣ yes-s acarrid neɣ tacebbaḍt n tafugt.